b'\n_START_ARTICLE_\nNabucco (opera)\n_START_PARAGRAPH_\nNabucco je tretja opera skladatelja Giuseppeja Verdija. Besedilo je napisal libretist Temistocle Solera, krstna predstava te \xc5\xa1tiridejanke je bila 9. marca 1842 v milanski Scali._NEWLINE_Sam krst je bil eden najve\xc4\x8djih triumfov v operni zgodovini in z njim je skladatelj postal eden najpomembnej\xc5\xa1ih opernih ustvarjalcev vseh \xc4\x8dasov. Tedaj \xc5\xbee uveljavljeni in priljubljeni skladatelj Gaetano Donizetti je velik uspeh opere slutil \xc5\xbee vnaprej in je svojim prijateljem v Bergamo pisal, naj nikakor ne zamudijo uprizoritve nove opere. Nabucco je bil tako samo v krstni (spomladanski) sezoni v milanski Scali ponovljen \xc5\xa1e 65-krat. Dirigent predstave je bil Eugenio Cavallini, vlogo Abigaile je na krstni predstavi interpretirala kasnej\xc5\xa1a Verdijeva soproga Giuseppina Strepponi._NEWLINE_"Z Nabuccom se je dejansko za\xc4\x8dela moja kariera opernega skladatelja," pa je skladatelj zapisal skoraj \xc5\xa1tiri desetletja kasneje._NEWLINE_Osrednja tema opere so sanje ljudstva o samostojni de\xc5\xbeeli, kar so poslu\xc5\xa1alci in cenzura hitro povezali z \xc5\xbeeljo po zedinjeni Italiji, kar je bilo takrat aktualno v gibanju (risorgimento). Predvsem v tej smeri je izjemno u\xc4\x8dinkovit zborovski nastop (t. i. zbor su\xc5\xbenjev) iz tretjega dejanja opere Va, pensiero /slov. Splavaj misel na krilih kipe\xc4\x8dih/. Spevna melodija je bila izbrana celo za neuradno himno domoljubnega gibanja.\n_START_SECTION_\nVsebina\n_START_PARAGRAPH_\nDogajanje je postavljeno v leto 586 pred Kristusom.\n_START_SECTION_\nPrvo dejanje\n_START_PARAGRAPH_\nJeruzalem._NEWLINE_Asirsko in izraelsko kraljestvo sta v vojni. Asirski kralj Nabucco je zasedel Jeruzalem in prisilil Izraelce, da so se zatekli v notranjost Salomonovega templja. Prerok Zaharija jih bodri in prepri\xc4\x8duje, da jim bo Nabucco prizanesel, ker imajo njegovo h\xc4\x8di Feneno za talko. Ko je bil Izmael, ne\xc4\x8dak izraelskega kralja, v sirskem ujetni\xc5\xa1tvu, se je dekle namre\xc4\x8d zaljubilo vanj, mu pomagalo pri begu in mu sledilo v Jeruzalem. Izmael ji vra\xc4\x8da \xc4\x8dustva in \xc5\xbeeli Feneni omogo\xc4\x8diti beg. Toda preseneti ju Abigaila, druga Nabuccova h\xc4\x8di, ki je prav tako zaljubljena v Izmaela. Abigaila obljubi, da bo Izraelcem zagotovila \xc5\xbeivljenje in svobodo, \xc4\x8de ji bo Izmael prisegel ljubezen, a ta jo zavrne. Ko Nabucco prodre v tempelj, Zaharija zagrozi Feneni s smrtjo, toda Izmael jo re\xc5\xa1i. Nabucco tedaj zavzame tempelj in celotno izraelsko ljudstvo odvede v su\xc5\xbeenjstvo.\n_START_SECTION_\nDrugo dejanje\n_START_PARAGRAPH_\nBrezbo\xc5\xbenik._NEWLINE_V kraljevi pala\xc4\x8di v Babilonu. Abigaila najde dokument, ki potrjuje, da ona ni kraljeva h\xc4\x8di, temve\xc4\x8d le posvojenka su\xc5\xbeenjskega izvora. Fenena, ki ji je Nabucco med svojo odsotnostjo prepustil prestol, osvobodi Izraelce. S tem si nakoplje srd sve\xc4\x8denikov, ki za\xc4\x8dnejo snovati dr\xc5\xbeavni udar. V Babilonu se raz\xc5\xa1iri la\xc5\xbena vest o Nabuccovi smrti. Abigaila se razglasi za kraljico, toda Nabucco se vrne in ji iztrga krono. V splo\xc5\xa1ni zmedi razglasi odpravo vseh bo\xc5\xbeanstev ter sam sebe okli\xc4\x8de za edinega boga. Z neba se nenadoma utrga strela in zadene prevzetnega kralja, ki se mu pri pri\xc4\x8di omra\xc4\x8di um. Abigaila pobere s tal Nabuccovo krono in si jo posadi na glavo.\n_START_SECTION_\nTretje dejanje\n_START_PARAGRAPH_\nPrerokba._NEWLINE_Abigaila ima trdno v roki kraljevsko oblast. Blazni Nabucco tava po kraljevi pala\xc4\x8di in jo preklinja, \xc4\x8de\xc5\xa1 da mu je z zvija\xc4\x8do iztrgala prestol. Abigaila pred njegovimi o\xc4\x8dmi uni\xc4\x8di potrdilo o svojem izvoru, ki je predstavljalo edino sredstvo, s katerim bi jo lahko Nabucco vrgel s prestola. Nato ga prepri\xc4\x8da, naj podpi\xc5\xa1e odlok, ki obsoja na smrtno kazen vse Izraelce \xe2\x80\x93 vklju\xc4\x8dno s Feneno, ki je iz ljubezni do Izmaela prestopila v \xc5\xbeidovsko vero. Ujeti Izraelci medtem obujajo spomine na izgubljeno domovino. Zaharija jih znova opogumlja in napove uni\xc4\x8denje Babilona.'